ΣΥΜΒΟΥΛΙΟ - ΨΗΦΙΣΜΑ του Συμβουλίου και των υπουργών παιδείας, συνελθόντων στα πλαίσια του Συμβουλίου, της 19ης Σεπτεμβρίου 1983 σχετικά με τα μέτρα για την εισαγωγή των νέων τεχνολογιών της πληροφόρησης στην παιδεία

Ι

(Ανακοινώσεις)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΥΠΟΥΡΓΟΙ ΠΑΙΔΕΙΑΣ ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Έχοντας υπόψη τις συνθήκες για την ίδρυση των Ευρωπαϊκών Κοινοτήτων,

αναφερόμενοι στο ψήφισμα του Συμβουλίου και των Υπουργών Παιδείας συνελθόντων στα πλαίσια του Συμβουλίου, της 9ης Φεβρουαρίου 1976, το οποίο περιλαμβάνει πρόγραμμα δράσης στον τομέα της παιδείας (1),

(1) ΕΕ αριθ. C 38 της 19.2.1976, σ. 1.

αναφερόμενοι στο ψήφισμα του Συμβουλίου και των Υπουργών Παιδείας συνελθόντων στα πλαίσια του Συμβουλίου, της 12ης Ιουλίου 1982, σχετικά με τα μέτρα που πρέπει να ληφθούν για να βελτιωθεί η προετοιμασία των νέων στις επαγγελματικές δραστηριότητες και να διευκολυνθεί η μετάβασή τους από την εκπαίδευση στην ενεργό ζωή (2),

(2) ΕΕ αριθ. C 193 της 28. 7.1982, σ. 1.

αναφερόμενοι στο ψήφισμα του Συμβουλίου της 2ας Ιουνίου 1983 για τις νέες τεχνολογίες πληροφόρησης και επαγγελματικής κατάρτισης (3) με το οποίο καλεί την Επιτροπή να αναλάβει κοινοτικές πρωτοβουλίες προκειμένου να συμπληρώσει και να υποστηρίξει τις δράσεις που αναλαμβόνονται σε επίπεδο κρατών μελών στον τομέα της επαγγελματικής κατάρτισης,

(3) ΕΕ αριθ. C 166 της 25.6.1983, σ. 1.

αναφερόμενοι στις άλλες δράσεις που αποφάσισε το Συμβούλιο όσον αφορά μια κοινοτική στρατηγική στον τομέα των νέων τεχνολογιών της πληροφόρησης και ιδίως τη στρατηγική για μια προπαρασκευαστική δραστηριότητα προκειμένου να προωθηθεί η ανταγωνιστικότητα της ευρωπαϊκής βιομηχανίας,

Εκτιμώντας:

ότι το Ευρωπαϊκό Συμβούλιο του Ιουνίου 1982 στις Βρυξέλλες έδωσε έμφαση στην ανάπτυξη μιας κοινοτικής βιομηχανικής στρατηγικής που να στηρίζεται σε μια πολιτική στον τομέα της τεχνολογίας και των καινοτομιών ότι το Ευρωπαϊκό Συμβούλιο του Δεκεμβρίου 1982 στην Κοπεγχάγη υπογράμμισε τη σημασία που έχει η προετοιμασία των νέων για να ανταποκρίνονται στις ανάγκες των βιομηχανιών του άμεσου μέλλοντος που θα χαρακτηρίζονται από προηγμένη τεχνολογία,

ότι η συνέλευση, στο ψήφισμά της της 11 Μαρτίου 1982 (4), θεωρεί ότι η εισαγωγή των νέων τεχνολογικών πληροφόρησης στον εκπαιδευτικό τομέα απαιτεί τη συνεργασία μεταξύ των κρατών μελών και την ενεργό συμβολή της Επιτροπής,

(4) ΕΕ αριθ. C 87 της 5.4.1982, σ. 90.

ότι οι νέες τεχνολογίες της πληροφόρησης θα έχουν αισθητή επίδραση σ’όλους τους τομείς της ζωής, για τους οποίους η εκπαίδευση πρέπει να προετοιμάζει τους νέους,

ότι η ανάγκη να δοθούν σ’όλους τους νέους οι στοιχειώδεις γνώσεις για τις νέες τεχνολογίες της πληροφόρησης και τις συνέπειές τους, αποτελεί νέα πρόκληση για το εκπαιδευτικό σύστημα, για την οποία απαιτείται κοινή προσπάθεια από τα σχολεία, τους γονείς, και τα μέσα ενημέρωσης καθώς και προσπάθεια επαγγελματικής και συνεχούς κατάρτισης,

υπογραμμίζοντας ότι η εκπαίδευση συμβάλλει σημαντικά στον έλεγχο των τεχνολογικών, κοινωνικών και πολιτιστικών αλλαγών και ότι αυτή η συμβολή δεν περιορίζεται μόνο στις ανάγκες της μελλοντικής επαγγελματικής ζωής αλλά πρέπει ταυτόχρονα να αποβλέπει στην ανάπτυξη μιας αυτόνομης και δημιουργικής προσωπικότητας,

λαμβάνοντας υποσημείωση την έκθεση της Επιτροπής,

ΕΚΔΙΔΟΥΝ ΤΟ ΠΑΡΟΝ ΨΗΦΙΣΜΑ:

Ι

Τα κράτη μέλη διαπιστώνουν ότι γίνεται όλο και πιο σημαντικό να εξοικειώνει το σχολείο τους νέους με τις νέες τεχνολογίες της πληροφόρησης για να εξασφαλίστούν καλύτερες ευκαιρίες για τις μελλοντικές γενιές. Η εκπαίδευση στον τομέα αυτό θα πρέπει να μυήσει τους μαθητές στην πρακτική χρήση των νέων τεχνολογιών της πληροφόρησης και να τους δώσει μια βασική κατανόηση της λειτουργίας, των δυνατοτήτων εφαρμογής των τεχνολογιών αυτών καθώς και των ορίων τους. Για να εξασφαλιστεί μια επαρκής προετοιμασία για την επαγγελματική και ιδιωτική ζωή, είναι ουσιώδες για τους νέους να μάθουν όχι μόνο να χρησιμοποιούν τις τεχνολογίες πληροφόρησης σαν εργαλείο αλλά και να κρίνουν τις επιπτώσεις τους στην καθημερινή ζωή καθώς και την κοινωνική σημασία τους.

ΙΙ

Σε κοινοτικό επίπεδο και προκειμένου να συμπληρωθεί και να υποστηριχθεί η δράση των κρατών μελών, θα τεθούν σε εφαρμογή, κατά την περίοδο έως τις 31 Δεκεμβρίου 1987 οι πρωτοβουλίες που απαριθμούνται παρακάτω:

1. Η οργάνωση μιας σειράς συναντήσεων - σεμιναρίων και συνεδρίων - που θα αποσκοπούν στη συγκέντρωση της πείρας των κρατών μελών σχετικά με την εισαγωγή των νέων τεχνολογιών της πληροφόρησης στα σχολικά προγράμματα, ιδίως όσον αφορά τα ακόλουθα σημεία:

i) τους στόχους και τις κατάλληλες μεθόδους για την εξοικείωση των μαθητών με τις νέες τεχνολογίες της πληροφόρησης και τις συνέπειές τους,

ii) τις δυνατότητες εφαρμογής των νέων τεχνολογιών της πληροφόρησης στους διάφορους τομείς της εκπαίδευσης και τις ενδεχόμενες συνέπειες στην παιδαγωγική οργάνωση,

iii) τη δυνατότητα να συμβάλουν οι νέες τεχνολογίες στην εκπαίδευση των παιδιών που έχουν ειδικές ανάγκες,

iv) τις στρατηγικές που θα οδηγήσουν σε μεγαλύτερη συμμετοχή των κοριτσιών στις σχολικές και παιδαγωγικές δραστηριότητες τις οποίες αφορούν οι νέες τεχνολογίες της πληροφόρησης,

v) τις σχέσεις ανάμεσα στη σχολική εκπαίδευση, την επαγγελματική κατάρτιση και τις άλλες πιο προηγμένες μορφές επιμόρφωσης απέναντι στο καθήκον προωθήσεως της εξοικείωσης με τις νέες τεχνολογίες της πληροφόρησης και τον έλεγχό τους,

2. Η οργάνωση προγράμματος ανταλλαγών και επισκέψεων που θα απευθύνεται κατά προτεραιότητα στους αρμόδιους για την κατάρτιση των εκπαιδευτικών προκειμένου να διευρυνθεί η πρακτική και επαγγελματική τους πείρα,

3. Συγκριτικές αναλύσεις προκειμένου να αυξηθεί η δυνατότητα μεταβίβασης των λειτουργικών (software) και των εκπαιδευτικών προγραμμάτων και να προσδιοριστεί καλύτερα η παιδαγωγική αξία των διάφορων συστημάτων εξοπλισμού,

4 Η ανάπτυξη μιας διαδικασίας ανταλλαγής πληροφοριών και εμπειρικών στοιχείων λαμβάνοντας υπόψη τη μέχρι σήμερα χρησιμοποίηση του δικτύου Eurydice.

III

Οι κοινοτικές πρωτοβουλίες που αναφέρονται στο σημείο ΙΙ θα τεθούν σε εφαρμογή κατά τρόπο που να συμπληρώνουν τις κοινοτικές πρωτοβουλίες που έχουν αναληφθεί σχετικά με τις νέες τεχνολογίες στον τομέα της επαγγελματικής κατάρτισης και σε στενή συνάρτηση με τις πρωτοβουλίες που αφορούν τη μετάβαση των νέων από την εκπαίδευση στην ενεργό ζωή.

IV

Η επιτροπή παιδείας παρακολουθεί την εκτέλεση του προγράμματος αυτού με βάση τακτικές εκθέσεις για την πρόοδο των εργασιών που η επιτροπή της υποβάλλει. Η επιτροπή παιδείας θα καταρτίσει μέχρι τις 30 Ιουνίου 1988 μια συνολική έκθεση για τα αποτελέσματα των πρωτοβουλιών που έχουν αναληφθεί σε κοινοτικό επίπεδο και στα κράτη μέλη.

V

Η χρηματοδότηση από την Κοινότητα των δράσεων που αναφέρονται στο σημείο ΙΙ καθώς και το ύψος της θα αποφασιστεί σύμφωνα με τους κανόνες και τις διαδικασίες του προϋπολογισμού της Κοινότητας.

VI

Το παρόν ψήφισμα και η έκθεση της Επιτροπής διαβιβάζονται στη Συνέλευση και στην Οικονομική και Κοινωνική Επιτροπή.